**Interno prečišćeni tekst Odluke**

**О Д Л У К A**

**о јавним паркиралиштима на територији**

**Општине Бачки Петровац**

 („Службени лист Општине Бачки Петровац, бр. 2/2015 i 18/2016)

I ОПШТЕ ОДРЕДБЕ

**Члан 1**

Овом одлуком уређује се управљање, уређивање, одржавање и коришћење јавних паркиралишта на територији Општине Бачки Петровац (у даљем тексту: Општина).

**Члан 2**

Јавна паркиралишта у смислу ове одлуке су јавне саобраћајне површине и посебни простори одређени и обележени за паркирање возила.

**Члан 3**

Јавна паркиралишта обележавају се саобраћајном сигнализацијом у складу са важећим прописима о безбедности саобраћаја.

**Члан 4**

Јавна паркиралишта, с обзиром на врсту возила, могу да буду одређена за паркирање:

1. путничких возила.
2. аутобуса,
3. теретних возила,
4. мотоцикла, мопеда, лаких трицикала, тешких трицикала, лаких четвороцикала, тешких четвороцикала,
5. прикључних возила, и
6. бицикла.

**Члан 5**

Јавна паркиралишта, с обзиром да ли се врши наплата за коришћење, могу да буду:

1. општа паркиралишта, за чије коришћење се не плаћа цена паркирања, и
2. посебна паркиралишта, за чије коришћење се плаћа цена паркирања.

**Члан 6**

Посебна паркиралишта, према дозвољеном времену паркирања и висине цене паркирања, могу се одредити по зонама.

**Члан 7**

На посебним паркиралиштима може да се врши контрола уласка и изласка возила.

Контрола из става 1. овог члана може да се врши постављањем рампе, изградњом или постављањем објекта за наплату, или на други начин.

II УПРАВЉАЊЕ, УРЕЂИВАЊЕ, ОДРЖАВАЊЕ

И КОРИШЋЕЊЕ ЈАВНИХ ПАРКИРАЛИШТА

**Члан 8**

 Јавним паркиралиштима на територији Општине Бачки Петровац управља Општинска управа, Одељење за привреду, урбанизам, комунално-стамбене и инспекцијске послове.

Паркиралишта се одређују на основу пројектно-техничке документације које израђује Општинска управа, Одељење за привреду, урбанизам, комунално-стамбене и инспекцијске послове као управљач путева.

 Општинска управа Одељење за привреду, урбанизам, комунално-стамбене и инспекцијске послове опрема и обележава јавна паркиралишта и води евиденцију о јавним паркиралиштима и саобраћајној сигнализацији на јавном паркиралиштима.

**Члан 9**

Послове уређивања и одржавања јавних паркиралишта врше јавна комунална предузећа по насељеним местима Општине Бачки Петровац (у даљем тексту: Предузећа) по налогу Општинске управе, Одељења за привреду, урбанизам, комунално-стамбене и инспекцијске послове.

**Члан 10**

Одржавање и уређивање јавних паркиралишта испред пословних и пословно стамбених објеката врше власници, односно корисници наведених објеката.

**Члан 11**

Општинска управа, Одељење за привреду, урбанизам, комунално-стамбене и инспекцијске послове и Предузећа немају обавезу чувања возила и не сносе одговорност за оштећење или крађу возила и нестанак ствари из возила на јавним паркиралиштима.

**Члан 12**

Корисником јавног паркиралишта у смислу ове одлуке сматра се возач, односно власник возила (у даљем тексту: корисник).

Корисник је дужан да користи јавно паркиралиште у складу са саобраћајном сигнализацијом.

**Члан 13**

 Актом Општинске управе, Одељења за привреду, урбанизам, комунално-стамбене и инспекцијске послове из члана 8. став 2. одређује се број и локације посебних паркинг места за особе са инвалидитетом.

Паркинг места за особе са инвалидитетом могу да користе лица којима су оштећени екстремитети битни за управљање возилом, лица оболела од дистрофије, параплегије, квадриплегије и церебралне парализе, која за кретање користи инвалидска колица, лица која имају оштећење вида најмање 90%, ратни и мирнодопски војни инвалиди, цивилни инвалиди рата од I до IV групе инвалидности и лица на дијализи.

Одељење за општу управу, друштвене службе и опште заједничке послове доноси акт о испуњености услова из става 1. овог члана на основу медицинске и друге личне документације.

На основу акта из става 2. овог члана, Општинска управа, Одељење за привреду, урбанизам, комунално-стамбене и инспекцијске послвое издаје лицима из става 1. овог члана, налепницу за означавање возила особа са инвалидитетом, односно возила члана заједничког домаћинства.

Општинска управа, Одељење за привреду, урбанизам, комунално-стамбене и инспекцијске послове је дужна да води евиденцију о издатим налепницама из става 3. овог члана.

**Члан 14**

Јавна паркиралишта која су одређена за паркирање одређене врсте возила, могу да се користе само за ту врсту возила.

**Члан 15**

Актом Општинске управе, Одељења за привреду, урбанизам, комунално-стамбене и инспекцијске послове из члана 8. став 2. могу се одобрити паркинг места на јавним паркиралиштима за потребе државних органа, органа Аутономне Покрајине Војводине и Општине, јавним службама, дипломатским и другим страним представницима, другим правним лицима и предузетницима, као и физичким лицима.

III ЗАБРАНЕ

**Члан 16**

На јавним паркиралиштима забрањено је:

1. паркирање возила супротно саобраћајној сигнализацији и ознакама из члана 12. став 2. ове одлуке, као и на други начин ометање коришћења јавних паркиралишта,
2. паркирање нерегистрованих возила и возила без регистарских ознака,
3. паркирање возила на паркинг месту резервисаном за паркирање возила особа са инвалидитетом ако не поседује налепницу из члана 13. став 2. ове одлуке, односно другу одговарајућу ознаку особе са инвалидитетом,
4. паркирање одбаченог или хаварисаног возила,
5. паркирање прикључног возила без сопственог погона,
6. остављање пловних објеката, других ствари и предмета, као и коришћење паркиралишта на начин супротан намени,
7. ограђивање паркинг места,
8. самовласно уређење резервисаног паркинг места,
9. прање возила или на други начин коришћење јавних паркиралишта супротно њиховој намени, и
10. друге радње које доводе до прљања, оштећења или уништавања јавног паркиралишта.

IV НАДЗОР

**Члан 17**

Надзор над спровођењем ове одлуке обавља Одељење за привреду, урбанизам, комунално-стамбене и инспекцијске послове преко саобраћајног и комуналног инспектора (у даљем тексту: инспектор).

**Члан 18**

У вршењу инспекцијског надзора инспектор је дужан и овлашћен да контролише:

1. саобраћајну сигнализацију на јавним паркиралиштима,
2. техничку исправност јавних паркиралишта,
3. јавна паркиралишта са аспекта безбедности саобраћаја и на основу налаза надлежног органа нареди измену режима саобраћаја односно паркирања.

**Члан 19**

Инспектор је овлашћен да, када се јавна паркиралишта користе супротно одредбама ове одлуке, нареди кориснику, ако је присутан, да одмах уклони возило.

У случају из става 1. овог члана ако се корисник не налази на лицу места или одбије да уклони возило, инспектор ће да фотографише возило и донесе решење којим се налаже уклањање возила у одређеном року.

Решење из става 2. овог члана причвршћује се на возило уз назначење дана и часа када је причвршћен, а тиме се сматра и да је достављање уредно извршено.

**Члан 20**

Инспектор је овлашћен да контролише да ли се јавна паркиралишта користе у складу са наменом прописаном овом одлуком и да нареди отклањање недостатака у одређеном року.

Инспектор је овлашћен да изрекне мандатну казну, поднесе захтев за вођење прекршајног поступка у случају непоступања по извршном решењу, као и да предузима друге потребне мере за коришћење јавних паркиралишта у складу са овом одлуком и другим актима донетим на основу ове одлуке.

V КАЗНЕНЕ ОДРЕДБЕ

**Члан 21**

За прекршај из члана 16. ове одлуку казниће се правно лице новчаном казном од 50.000,00 до 1.000.000,00 динара.

За прекршај из члана 16. ове одлуку казниће се одговорно лице у правном лицу новчаном казном од 2.500,00 до 75.000,00 динара.

За прекршај из члана 16. ове одлуку казниће се предузетник новчаном казном од 5.000,00 до 250.000,00 динара.

За прекршај из члана 16. ове одлуку казниће се физичко лице новчаном казном од 2.500,00 до 75.000,00 динара.

VI ЗАВРШНЕ ОДРЕДБЕ

**Члан 22**

Ова одлука ступа на снагу осмог дана од дана објављивања у "Службеном листу Општине Бачки Петровац".